title: Vykonávacie nariadenie Rady (EÚ) 2020/1130 z 30. júla 2020, ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi

text:
                  31.7.2020

                  SK

                  Úradný vestník Európskej únie

                  L 247/14

         VYKONÁVACIE NARIADENIE RADY (EÚ) 2020/1130
         z 30. júla 2020,
         ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (1), a najmä na jeho článok 21 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. januára 2016 prijala nariadenie (EÚ) 2016/44.

                     (2)

                     Rada v súlade s článkom 21 ods. 6 nariadenia (EÚ) 2016/44 preskúmala zoznam označených osôb a subjektov uvedený v prílohe III k uvedenému nariadeniu.

                     (3)

                     Rada dospela k záveru, že reštriktívne opatrenia voči všetkým osobám a subjektom v zozname uvedenom v prílohe III k nariadeniu (EÚ) 2016/44 by sa mali zachovať a že by sa mali aktualizovať identifikačné údaje jednej osoby.

                     (4)

                     Príloha III k nariadeniu (EÚ) 2016/44 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (EÚ) 2016/44 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2020

                  Za Radu

                  predseda

               M. ROTH

            (1)  Ú. v. EÚ L 12, 19.1.2016, s. 1.

            PRÍLOHA
            V oddiele A (Osoby) prílohy III k nariadeniu Rady (EÚ) 2016/44 sa záznam 18 nahrádza takto:

                           „18.

                           GHWELL, Khalifa
                           alias AL GHWEIL, Khalifa
                           AL-GHAWAIL, Khalifa
                           GHAWIL, Khalifa Mohamed

                           Dátum narodenia: 1. januára 1956 alebo 1. januára 1951
                           Miesto narodenia: Misurata, Líbya
                           Štátna príslušnosť: Líbya
                           Pas: A005465 (Líbya), vydaný 12. apríla 2015, platnosť do 11. apríla 2017
                           a
                           J690P666 (Líbya), vydaný 12. júna 2016, platnosť do 11. júna 2024
                           Pohlavie: muž
                           Adresa: Qasr Ahmed Street, Misurata, Líbya

                           Khalifa Ghwell je takzvaným predsedom vlády a ministrom obrany medzinárodne neuznaného Všeobecného národného kongresu (ďalej len „GNC“) (známeho aj ako „vláda národnej spásy“) a v tejto pozícii zodpovedá za jeho činnosť.
                           Dňa 7. júla 2015 Khalifa Ghwell vyjadril účasťou na slávnostnej inaugurácii spolu s prezidentom GNC Nurim Abuom Sahmainom podporu Frontu nezlomnosti (Alsomood), novej vojenskej sile zloženej zo 7 brigád, ktorá má zabrániť vytvoreniu vlády národnej jednoty v Tripolise.
                           Ghwell v pozícii „predsedu vlády“ GNC zohráva ústrednú úlohu pri zabraňovaní vytvoreniu GNA v súlade s politickou dohodou o Líbyi.
                           Dňa 15. januára 2016 v pozícii „predsedu vlády a ministra obrany“ GNC v Tripolise Ghwell nariadil zatknutie všetkých členov nového bezpečnostného tímu vymenovaného nominovaným predsedom vlády národného porozumenia, ktorí vstúpia do Tripolisu.
                           Dňa 31. augusta 2016 nariadil „predsedovi vlády“ a „ministrovi obrany“„vlády národnej spásy“, aby sa po odmietnutí GNA poslaneckou snemovňou vrátili do práce.

                           1. 4. 2016“.


title: Vykonávacie nariadenie Komisie (EÚ) 2020/1140 z 30. júla 2020 o opätovnom uložení konečného antidumpingového cla na dovoz bicyklov bez ohľadu na to, či majú alebo nemajú deklarovaný pôvod na Srí Lanke, v nadväznosti na rozsudok Súdneho dvora vo veci C-251/18, Trace Sport SAS

text:
                  31.7.2020

                  SK

                  Úradný vestník Európskej únie

                  L 248/5

         VYKONÁVACIE NARIADENIE KOMISIE (EÚ) 2020/1140
         z 30. júla 2020
         o opätovnom uložení konečného antidumpingového cla na dovoz bicyklov bez ohľadu na to, či majú alebo nemajú deklarovaný pôvod na Srí Lanke, v nadväznosti na rozsudok Súdneho dvora vo veci C-251/18, Trace Sport SAS
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (ďalej len „základné nariadenie“) (1), a najmä na jeho článok 13,
         keďže:
         A.   PLATNÉ OPATRENIA A ROZSUDKY VŠEOBECNÉHO SÚDU A SÚDNEHO DVORA EURÓPSKEJ ÚNIE

         1.   Platné opatrenia

                     (1)

                     Rada uložila v roku 2011 vykonávacím nariadením Rady (EÚ) č. 990/2011 konečné antidumpingové clo na dovoz bicyklov s pôvodom v Čínskej ľudovej republike (ďalej len „pôvodné opatrenia“) (2) po revíznom prešetrovaní pred uplynutím platnosti podľa článku 11 ods. 2 základného nariadenia.

                     (2)

                     Rada v roku 2013 po prešetrení obchádzania podľa článku 13 základného nariadenia (ďalej len „prešetrovanie obchádzania“) rozšírila vykonávacím nariadením Rady (EÚ) č. 501/2013 pôvodné opatrenia na dovoz bicyklov odosielaných z Indonézie, Malajzie, zo Srí Lanky a z Tuniska bez ohľadu na to, či majú alebo nemajú deklarovaný pôvod v Indonézii, Malajzii, na Srí Lanke a v Tunisku (ďalej len „napadnuté nariadenie“) (3).

               2.   Rozsudok Všeobecného súdu vo veci T-413/13 a rozsudok Súdneho dvora Európskej únie v spojených veciach C-248/15P, C-254/15P a C-260/15P

                     (3)

                     Spoločnosť City Cycles Industries (ďalej len „City Cycle“) napadnuté nariadenie spochybnila na Všeobecnom súde.

                     (4)

                     Všeobecný súd svojím rozsudkom z 19. marca 2015 vo veci T-413/13 City Cycle Industries/Rada zrušil článok 1 ods. 1 a 3 vykonávacieho nariadenia Rady (EÚ) č. 501/2013 v rozsahu, v akom sa týkali spoločnosti City Cycle Industries (ďalej len „City Cycle“).

                     (5)

                     Dňa 26. januára 2017 Súdny dvor vo svojom rozsudku v spojených veciach C-248/15P, C-254/15P a C-260/15P (4), City Cycle Industries/Rada, zamietol odvolania podané proti rozsudku Všeobecného súdu z 19. marca 2015.

                     (6)

                     V nadväznosti na uvedený rozsudok Súdneho dvora Komisia 11. apríla 2017 prostredníctvom oznámenia (5) čiastočne opätovne otvorila prešetrovanie obchádzania v súvislosti s dovozom bicyklov odosielaných zo Srí Lanky bez ohľadu na to, či majú alebo nemajú deklarovaný pôvod na Srí Lanke, ktoré viedlo k prijatiu napadnutého nariadenia, a obnovila ho v bode, v ktorom k nezákonnosti došlo. Opätovné otvorenie bolo rozsahom obmedzené na vykonanie rozsudku Súdneho dvora v súvislosti so spoločnosťou City Cycle. V dôsledku tohto opätovného otvorenia Komisia prijala vykonávacie nariadenie (EÚ) 2018/28 z 9. januára 2018, ktorým sa opätovne ukladá konečné antidumpingové clo na dovoz bicyklov bez ohľadu na to, či majú alebo nemajú deklarovaný pôvod na Srí Lanke, od spoločnosti City Cycle Industries (6) (ďalej len „nariadenie týkajúce sa spoločnosti City Cycle“).

               3.   Rozsudok Súdneho dvora Európskej únie vo veci C-251/18

                     (7)

                     Dňa 19. septembra 2019, v kontexte návrhu na začatie prejudiciálneho konania podaného súdom Rechtbank Noord-Holland, Súdny dvor vo veci C-251/18 Trace Sport SAS vyhlásil napadnuté nariadenie (7) za neplatné v rozsahu, v akom sa týka dovozu bicyklov odosielaných zo Srí Lanky bez ohľadu na to, či mali, alebo nemali deklarovaný pôvod na Srí Lanke. Súdny dvor dospel k záveru, že napadnuté nariadenie neobsahuje žiadnu individuálnu analýzu praktík obchádzania, do ktorých mohli byť zapojené spoločnosti Kelani Cycles a Creative Cycles. Súdny dvor konštatoval, že záver týkajúci sa existencie prekládkových operácií na Srí Lanke nemôže byť právne založený len na dvoch zisteniach, ktoré výslovne uviedla Rada, a to po prvé, že došlo k zmene v štruktúre obchodu medzi Úniou a Srí Lankou, a po druhé, že niektorí vyvážajúci výrobcovia nespolupracovali. Na základe toho Súdny dvor vyhlásil napadnuté nariadenie za neplatné v rozsahu, v akom sa týka dovozu bicyklov odosielaných zo Srí Lanky bez ohľadu na to, či mali alebo nemali deklarovaný pôvod v tejto krajine.

               4.   Dôsledky rozsudku vo veci C-251/18

                     (8)

                     V súlade s článkom 266 Zmluvy o fungovaní Európskej únie musia inštitúcie Únie prijať nevyhnutné opatrenia, aby vyhoveli rozsudku z 19. septembra 2019.

                     (9)

                     Z judikatúry vyplýva, že ak rozsudok Súdneho dvora zrušil nariadenie, ktorým sa ukladajú antidumpingové clá, alebo vyhlásil takéto nariadenie za neplatné, inštitúcia, ktorá má prijať opatrenia potrebné na vykonanie tohto rozsudku, môže obnoviť konanie, ktoré viedlo k prijatiu uvedeného nariadenia, aj keď táto možnosť nie je výslovne stanovená v uplatniteľnej právnej úprave (8).

                     (10)

                     Okrem toho, s výnimkou prípadu, že konštatovaná nezákonnosť sa týkala neplatnosti celého konania, uvedená inštitúcia môže na účely prijatia aktu, ktorý nahradí predchádzajúci akt, ktorý bol zrušený alebo vyhlásený za neplatný, obnoviť konanie až vo fáze, v ktorej došlo k tejto nezákonnosti (9). To predovšetkým znamená, že v situácii, keď je akt, ktorým sa končí administratívny postup, zrušený, nemá toto zrušenie nevyhnutne vplyv na predbežné akty, ako je v tomto prípade napríklad začatie prešetrovania obchádzania nariadením Komisie (EÚ) č. 875/2012 (10).

                     (11)

                     Komisia má teda možnosť dosiahnuť nápravu tých aspektov napadnutého nariadenia, ktoré viedli k jeho vyhláseniu za neplatné, pričom tie časti, ktoré nie sú rozsudkom Súdneho dvora dotknuté, zostávajú platné (11).

               B.   POSTUP

         1.   Postup do vynesenia rozsudku

                     (12)

                     Komisia potvrdzuje odôvodnenia 1 až 23 napadnutého nariadenia. Tieto odôvodnenia nie sú rozsudkom dotknuté.

               2.   Opätovné začatie

                     (13)

                     V nadväznosti na rozsudok vo veci C-251/18, Trace Sport SAS, Komisia 2. decembra 2019 uverejnila vykonávacie nariadenie (12), ktorým sa opätovne začína prešetrovanie obchádzania v súvislosti s dovozom bicyklov odosielaných zo Srí Lanky bez ohľadu na to, či majú alebo nemajú deklarovaný pôvod na Srí Lanke, ktoré viedlo k prijatiu napadnutého nariadenia, a obnovila ho v bode, v ktorom k nezákonnosti došlo (ďalej len „nariadenie o opätovnom začatí“).

                     (14)

                     Pokiaľ ide o rozsah, toto opätovné začatie sa obmedzuje na vykonanie rozsudku Súdneho dvora vo veci C-251/18, Trace Sport SAS. Nezákonnosť zistená Súdnym dvorom v uvedenom rozsudku sa týka povinnosti inštitúcií Únie niesť dôkazné bremeno vyplývajúcej z článku 13 ods. 3 nariadenia (EÚ) 2016/1036 v podobe, v akej existovalo v tom čase.

                     (15)

                     Keďže nariadenie týkajúce sa spoločnosti City Cycle nie je dotknuté nezákonnosťou, ktorú zistil Súdny dvor vo veci C-251/18, toto konanie sa nevzťahuje na konečné antidumpingové clá uložené na dovoz bicyklov odosielaných zo Srí Lanky bez ohľadu na to, či majú alebo nemajú deklarovaný pôvod na Srí Lanke, od spoločnosti City Cycle Industries.

                     (16)

                     Komisia o opätovnom začatí prešetrovania informovala vyvážajúcich výrobcov zo Srí Lanky, zástupcov vlády Srí Lanky, výrobné odvetvie Únie a ostatné zainteresované strany, o ktorých bolo z prešetrovania obchádzania známe, že sa ich táto záležitosť týka. Zainteresované strany dostali príležitosť písomne vyjadriť svoje stanoviská a požiadať o vypočutie pred Komisiou a/alebo úradníkom pre vypočutie v obchodných konaniach v lehote stanovenej v nariadení o opätovnom začatí. Žiadna zo zainteresovaných strán nepožiadala o vypočutie pred Komisiou ani úradníkom pre vypočutie v obchodných konaniach.

               3.   Registrácia dovozu

                     (17)

                     Podľa článku 14 ods. 5 základného nariadenia sa má na dovoz prešetrovaného výrobku zaviesť registrácia, aby sa zabezpečilo, že ak sa pri prešetrovaní zistí obchádzanie opatrení, bude možné vybrať antidumpingové clá v príslušnej výške odo dňa uloženia povinnosti registrácie takéhoto dovozu.

                     (18)

                     Komisia 2. decembra 2019 prostredníctvom nariadenia o opätovnom začatí zaviedla registráciu dovozu bicyklov odosielaných zo Srí Lanky bez ohľadu na to, či majú alebo nemajú deklarovaný pôvod na Srí Lanke.

               4.   Prešetrovaný výrobok

                     (19)

                     Výrobok, ktorý je predmetom prešetrovania, je rovnaký ako výrobok v napadnutom nariadení, t. j. cestné bicykle a ostatné bicykle (vrátane nákladných trojkoliek, ale s výnimkou jednokoliek) bez motora, s pôvodom v Čínskej ľudovej republike (ďalej len „Čína“), ktoré v súčasnosti patria pod číselné znaky KN ex 8712 00 30 a ex 8712 00 70 (kódy TARIC 8712003010 a 8712007091), odosielané zo Srí Lanky bez ohľadu na to, či majú alebo nemajú deklarovaný pôvod na Srí Lanke.

               C.   POSÚDENIE NA ZÁKLADE ROZSUDKU

         1.   Predbežné poznámky

                     (20)

                     Po prvé, Súdny dvor uviedol, že napadnuté nariadenie neobsahuje žiadnu individuálnu analýzu praktík obchádzania, do ktorých mohli byť zapojené spoločnosti Kelani Cycles a Creative Cycles. Súdny dvor konštatoval, že záver týkajúci sa existencie prekládkových operácií na Srí Lanke nemôže byť právne založený len na dvoch zisteniach, ktoré výslovne uviedla Rada, a to po prvé, že došlo k zmene v štruktúre obchodu medzi Úniou a Srí Lankou, a po druhé, že niektorí vyvážajúci výrobcovia nespolupracovali.

                     (21)

                     Po druhé, v rozsudku sa nespochybňuje, že Rada bola oprávnená považovať spoločnosť Kelani Cycles za nespolupracujúcu stranu pri prešetrovaní a na Srí Lanke existovala značná nespolupráca na vnútroštátnej úrovni (spoločnosti, ktoré nespolupracovali alebo ktoré ukončili spoluprácu predstavovali 75 % celkového vývozu zo Srí Lanky počas vykazovaného obdobia). Spoločnosť Creative Cycles nespolupracovala pri prešetrovaní. Odôvodnenia 35 až 42 napadnutého nariadenia sa preto potvrdzujú.

               2.   Oslabovanie nápravného účinku antidumpingového cla

                     (22)

                     Rada v odôvodneniach 93 až 96 napadnutého nariadenia zistila, že existovali dôkazy o oslabovaní nápravného účinku antidumpingového cla v zmysle článku 13 ods. 1 základného nariadenia. Tieto zistenia sa potvrdzujú.

               3.   Dôkaz o existencii dumpingu

                     (23)

                     Rada v odôvodneniach 97 a 98, ako aj v odôvodneniach 107 až 110 napadnutého nariadenia našla dôkazy o existencii dumpingu v súvislosti s normálnymi hodnotami, ktoré boli predtým stanovené pre podobný výrobok v súlade s článkom 13 ods. 1 základného nariadenia. Tieto zistenia sa potvrdzujú.

               4.   Existencia praktík obchádzania

                     (24)

                     Napadnuté nariadenie bolo vyhlásené za neplatné z dôvodu, že Rada dostatočne nepreukázala existenciu praktík obchádzania v prípade jednotlivých spoločností. Je potrebné pripomenúť, že existenciu praktík obchádzania je možné stanoviť okrem iného na základe prekládok alebo na základe montážnych činností.

                     (25)

                     Počas prešetrovania obchádzania predložilo šesť srílanských spoločností žiadosť o oslobodenie podľa článku 13 ods. 4 základného nariadenia. Týchto šesť spoločností predstavovalo 69 % celkového dovozu zo Srí Lanky do Únie počas vykazovaného obdobia vymedzeného v danom prešetrovaní (od 1. septembra 2011 do 31. augusta 2012). Z týchto šiestich spoločností boli od rozšírených ciel oslobodené tri spoločnosti a jedna z nich prestala spolupracovať. Žiadosti o oslobodenie od dvoch zostávajúcich spoločností (Kelani Cycles a City Cycle Industries) boli zamietnuté, keďže tieto spoločnosti nemohli preukázať, že neboli zapojené do praktík obchádzania. Ako sa uvádza v odôvodneniach 37 až 42 a 144, 146 až 149 napadnutého nariadenia, tieto zistenia boli založené na dostupných skutočnostiach v súlade s článkom 18 základného nariadenia.

                     (26)

                     V rámci opätovného začatia prešetrovania sa ukázalo, že na úrovni spoločností neboli k dispozícii žiadne dôkazy, ktoré by podložili zistenie o prekládke. Preto sa dospelo k záveru, že nebolo možné stanoviť žiadnu prekládku.

                     (27)

                     Z dostupných dôkazov však vyplynulo, že praktiky obchádzania sa uskutočňovali prostredníctvom montážnych činností. Dôkazy sa zakladali na existujúcich údajoch predložených spoločnosťami City Cycle a Kelani Cycles počas prešetrovania obchádzania. Rada predtým nevykonala podrobné preskúmanie týchto údajov z toho dôvodu, že to nepovažovala za potrebné na preukázanie existencie praktík obchádzania podľa požadovanej právnej normy. Avšak po tom, čo Súdny dvor objasnil príslušnú právnu normu, Komisia považovala za vhodné opätovne posúdiť všetky dôkazy dostupné v administratívnom spise s prihliadnutím na závery rozsudku Súdneho dvora vo veci C-251/18 Trace Sport SAS.

                     (28)

                     Ako sa uvádza v odôvodneniach 3 až 5, Komisia v roku 2017 opätovne otvorila prešetrovanie týkajúce sa spoločnosti City Cycle. V odôvodneniach 22 až 25 nariadenia týkajúceho sa spoločnosti City Cycle boli podrobne uvedené dôkazy týkajúce sa spoločnosti City Cycle, z ktorých vyplýva, že na Srí Lanke prebiehali praktiky obchádzania prostredníctvom montážnych činností. Navyše z dôvodu nedostatočnej spolupráce zo strany spoločnosti a jej neschopnosti na základe vlastných údajov preukázať, že neobchádzala opatrenia, sa žiadosť spoločnosti City Cycle o oslobodenie podľa článku 13 ods. 4 základného nariadenia nemohla posúdiť ako oprávnená. Ako sa uvádza v odôvodnení 15, rozsudok Súdneho dvora vo veci C-251/18 nemá na nariadenie týkajúce sa spoločnosti City Cycle žiadny vplyv.

                     (29)

                     Počas prešetrovania obchádzania spoločnosť Kelani Cycles nepreukázala, že jej žiadosť o oslobodenie je odôvodnená, ako sa vysvetľuje v odôvodneniach 39, 40 a 146 až 149 napadnutého nariadenia. Spolupráca tejto spoločnosti sa považovala za nedostatočnú, a teda sa uplatnil článok 18 ods. 1 základného nariadenia.

                     (30)

                     Navyše sa počas prešetrovania obchádzania zistilo, že spoločnosť Great Cycles, ktorá je prepojeným podnikom spoločnosti Creative Cycles, bola dodávateľom častí a súčastí bicyklov spoločnosti Kelani Cycles. Obe spoločnosti Great Cycles a Creative Cycles mali sídlo na Srí Lanke a väzby medzi spoločnosťou Kelani Cycles a uvedenými spoločnosťami išli nad rámec bežného vzťahu medzi kupujúcim a predávajúcim. Vzťah medzi týmito tromi spoločnosťami počas prešetrovania obchádzania nebolo možné v konečnom dôsledku objasniť z dôvodu nedostatočnej spolupráce spoločnosti Kelani Cycles. Navyše bola Kelani Cycles vytvorená v decembri 2011 po tom, čo útvary Komisie prešetrili spoločnosť Creative Cycles a jej prepojený podnik Great Cycles v súvislosti s podvodom týkajúcim sa pôvodu a v dôsledku toho Creative Cycles zastavila svoje montážne činnosti bicyklov. Spoločnosť Creative Cycles nespolupracovala pri prešetrovaní obchádzania. Okrem toho sa počas prešetrovania obchádzania zistilo, že spoločnosť Kelani Cycles sa orientovala na vývoz a zameriavala sa na trh Únie. Spoločnosť Kelani Cycles začala vyvážať bicykle na trh Únie v auguste 2012. Zistilo sa, že aj časti a súčasti používané pri výrobe pochádzali najmä z Číny. Dospelo sa preto k záveru, že podmienky stanovené v článku 13 ods. 2 písm. a) základného nariadenia boli splnené.

                     (31)

                     Komisia následne preskúmala podmienky stanovené v článku 13 ods. 2 písm. b) základného nariadenia s cieľom stanoviť, či sa činnosti vykonávané spoločnosťou Kelani Cycles môžu považovať za montážne činnosti, ktorými sa obchádzajú platné konečné antidumpingové clá, a teda či:

                                 a)

                                 suroviny (časti a súčasti bicyklov) z Číny predstavovali viac ako 60 % celkovej hodnoty častí a súčastí zmontovaného výrobku (test 60/40), pričom

                                 b)

                                 hodnota pridaná k privezeným častiam a súčastiam počas montážnej činnosti bola nižšia ako 25 % priamych výrobných nákladov (kritériom podľa testu pridanej hodnoty je 25 %).

                     (32)

                     Spoločnosť Kelani Cycles oznámila nákup častí a súčastí bicyklov z Číny, ale aj od spoločnosti Great Cycles, ktorá je srílanskou spoločnosťou. Hoci spoločnosť Kelani Cycles tvrdila, že časti a súčasti zakúpené od spoločnosti Great Cycles boli srílanského pôvodu, prešetrovanie odhalilo, že spoločnosť Great Cycles vyrábala tieto časti a súčasti bicyklov s použitím častí a súčastí (neopracovaných rámov a vidlíc) zakúpených z Číny (viac ako 60 % celkovej hodnoty častí a súčastí zmontovaného výrobku), a zároveň hodnota pridaná spoločnosťou Great Cycles vo výrobnom procese dosahovala menej ako 25 % a pozostávala najmä zo zvárania a z lakovania. Analogickým uplatnením (13) článku 13 ods. 2 písm. b) základného nariadenia sa preto usúdilo, že časti a súčasti zakúpené od spoločnosti Great Cycles boli z Číny.

                     (33)

                     Pokiaľ ide o všetky časti a súčasti použité pri montáži bicyklov spoločnosťou Kelani Cycles, Komisia dospela k záveru, že najspoľahlivejším zdrojom sú výkazy nákladov rôznych druhov bicyklov, ktoré boli poskytnuté na mieste. Na tomto základe Komisia dospela k záveru, že časti a súčasti zakúpené z Číny (vrátane tých, ktoré dodala spoločnosť Great Cycles) a použité spoločnosťou Kelani Cycles pri montáži bicyklov vyvážaných do Únie, predstavovali v závislosti od druhu bicykla 80 až 100 % všetkých častí a súčastí zmontovaného bicykla.

                     (34)

                     Test pridanej hodnoty vo výške aspoň 25 % vychádzal z nákladov na montáž, ktoré poskytla spoločnosť Kelani Cycles počas prešetrovania obchádzania. Pridaná hodnota sa vypočítala na základe častí a súčastí privezených z Číny, ako sa stanovili v odôvodneniach 32 a 33. Hodnota častí a súčastí zakúpených zo Srí Lanky (plášťov) sa odhadla na základe výkazov nákladov podľa jednotlivých druhov výrobku poskytnutých počas overovania na mieste, ktoré sa uskutočnilo v rámci prešetrovania obchádzania. V dôsledku toho hodnota pridaná k častiam a súčastiam privezeným z Číny počas montážnych činností nedosiahla 25 % priamych výrobných nákladov.

                     (35)

                     Pokiaľ ide o kritériá stanovené v článku 13 ods. 2 písm. c) základného nariadenia, ako sa uvádza v odôvodneniach 24 a 25, príslušné zistenia z prešetrovania obchádzania neboli ovplyvnené, a teda boli potvrdené.

                     (36)

                     Na základe uvedených dôkazov dostupných na úrovni spoločností, ktoré preukazujú existenciu praktík obchádzania, sa vyvodil záver, že na vnútroštátnej úrovni na Srí Lanke existujú praktiky obchádzania prostredníctvom montážnych činností. Vzhľadom na vysokú úroveň nespolupráce na Srí Lanke, ako sa uvádza v odôvodnení 21, nebolo možné získať proti tomuto záveru žiadne tvrdenia.

                     (37)

                     V dôsledku toho sa preukázala existencia montážnych operácii v zmysle článku 13 ods. 2 základného nariadenia na Srí Lanke.

               5.   Žiadosti o oslobodenie

                     (38)

                     Pokiaľ ide o žiadosť spoločnosti Kelani Cycles o oslobodenie, z dôvodu nedostatočnej spolupráce zo strany spoločnosti a jej neschopnosti na základe vlastných údajov preukázať, že neobchádzala opatrenia, sa táto žiadosť podľa článku 13 ods. 4 základného nariadenia nemohla považovať za oprávnenú.

                     (39)

                     Pokiaľ ide o situáciu tejto spoločnosti, ktorá stiahla svoju žiadosť o oslobodenie počas prešetrovania obchádzania (ako sa uvádza v odôvodnení 21), odôvodnenie 36 napadnutého nariadenia nebolo dotknuté rozsudkom Súdneho dvora a ako také je potvrdené. Na túto spoločnosť sa preto oslobodenie vzťahovať nemohlo.

               D.   POSKYTNUTIE INFORMÁCIÍ

                     (40)

                     Strany boli informované o základných skutočnostiach a úvahách, na základe ktorých sa zamýšľalo opätovne uložiť konečné antidumpingové clo na dovoz bicyklov zo Srí Lanky bez ohľadu na to, či majú alebo nemajú deklarovaný pôvod na Srí Lanke. Po poskytnutí informácií im bola poskytnutá aj lehota, počas ktorej sa k nim mohli vyjadriť. Neboli predložené žiadne pripomienky.

               E.   ULOŽENIE OPATRENÍ

                     (41)

                     Na základe uvedených skutočností sa považuje za primerané rozšíriť pôvodné opatrenia na dovoz cestných bicyklov a ostatných bicyklov (vrátane nákladných trojkoliek, ale s výnimkou jednokoliek) bez motora, odosielaných zo Srí Lanky, bez ohľadu na to, či majú alebo nemajú deklarovaný pôvod na Srí Lanke, ktoré v súčasnosti patria pod číselné znaky KN ex 8712 00 30 a ex 8712 00 70 (kódy TARIC 8712003010 a 8712007091).

                     (42)

                     Ako sa uvádza v odôvodneniach 9 až 11, prešetrovanie obchádzania sa obnovilo v tom bode, v ktorom došlo k nezákonnosti. Komisia súčasným opätovným začatím napravila aspekty napadnutého nariadenia, ktoré viedli k jeho vyhláseniu za neplatné. Tie časti napadnutého nariadenia, ktoré neboli dotknuté rozsudkom Súdneho dvora, zostali platné. Podľa judikatúry Súdneho dvora obnovenie administratívneho postupu a opätovné uloženie antidumpingových ciel na dovoz, ktorý sa uskutočnil v období uplatňovania neplatného nariadenia, nemožno považovať za opatrenie, ktoré je v rozpore s pravidlom zákazu retroaktivity (14).

                     (43)

                     Preto vzhľadom na osobitnú povahu nástroja proti obchádzaniu, ktorý je určený na zachovanie účinnosti antidumpingového nástroja, a vzhľadom na skutočnosť, že prešetrovanie prinieslo dôkazy svedčiace o existencii praktík obchádzania na základe vlastných údajov nahlásených spoločnosťami, Komisia považuje za potrebné opätovne uložiť opatrenia od dátumu začatia prešetrovania obchádzania (teda od 25. septembra 2012).

                     (44)

                     Toto nariadenie je v súlade so stanoviskom výboru zriadeného podľa článku 15 ods. 1 základného nariadenia,

               PRIJALA TOTO NARIADENIE:

            Článok 1

               1.   Konečné antidumpingové clo na dovoz cestných bicyklov a ostatných bicyklov (vrátane nákladných trojkoliek, ale s výnimkou jednokoliek) bez motora, s pôvodom v Čínskej ľudovej republike, sa týmto rozširuje na dovoz cestných bicyklov a ostatných bicyklov (vrátane nákladných trojkoliek, ale s výnimkou jednokoliek) bez motora, odosielaných zo Srí Lanky, bez ohľadu na to, či majú alebo nemajú deklarovaný pôvod na Srí Lanke, ktoré v súčasnosti patria pod číselné znaky KN ex 8712 00 30 a ex 8712 00 70 (kódy TARIC 8712003010 a 8712007091), od 6. júna 2013 okrem bicyklov vyrobených ďalej uvedenými spoločnosťami:

                           Krajina

                           Spoločnosť

                           Doplnkový kód TARIC

                           Srí Lanka

                           Asiabike Industrial Limited, No 114, Galle Road, Henamulla, Panadura, Srí Lanka

                           B768

                           Srí Lanka

                           BSH Ventures (Private) Limited,
                           No 84, Campbell Place, Colombo-10, Srí Lanka

                           B769

                           Srí Lanka

                           Samson Bikes (Pvt) Ltd,
                           No 110, Kumaran Rathnam Road, Colombo 02, Srí Lanka

                           B770

                     Na dovoz od spoločnosti City Cycle Industries (doplnkový kód TARIC B131) sa vzťahuje vykonávacie nariadenie Komisie (EÚ) 2018/28 z 9. januára 2018, ktorým sa opätovne ukladá konečné antidumpingové clo na dovoz bicyklov bez ohľadu na to, či majú alebo nemajú deklarovaný pôvod na Srí Lanke.

               2.   Clo rozšírené na základe odseku 1 tohto článku sa vyberá z dovozu odosielaného zo Srí Lanky bez ohľadu na to, či má alebo nemá deklarovaný pôvod na Srí Lanke, registrovaného v súlade s článkom 2 nariadenia (EÚ) č. 875/2012 a článkom 13 ods. 3 a článkom 14 ods. 5 nariadenia (ES) č. 1225/2009 alebo registrovaného v súlade s článkom 2 vykonávacieho nariadenia Komisie (EÚ) 2019/1997 z 29. novembra 2019 okrem dovozu bicyklov vyrobených spoločnosťami uvedenými v odseku 1.

            Článok 2
            Colným orgánom sa týmto nariaďuje, aby zastavili registráciu dovozu zavedenú v súlade s článkom 2 vykonávacieho nariadenia Komisie (EÚ) 2019/1997 z 29. novembra 2019.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Rady (EÚ) č. 990/2011 z 3. októbra 2011, ktorým sa ukladá konečné antidumpingové clo na dovoz bicyklov s pôvodom v Čínskej ľudovej republike po preskúmaní pred uplynutím platnosti podľa článku 11 ods. 2 nariadenia (ES) č. 1225/2009 (Ú. v. EÚ L 261, 6.10.2011, s. 2).

            (3)  Vykonávacie nariadenie Rady (EÚ) č. 501/2013 z 29. mája 2013, ktorým sa konečné antidumpingové clo uložené vykonávacím nariadením (EÚ) č. 990/2011 na dovoz bicyklov s pôvodom v Čínskej ľudovej republike rozširuje na dovoz bicyklov odosielaných z Indonézie, Malajzie, zo Srí Lanky a z Tuniska bez ohľadu na to, či majú alebo nemajú deklarovaný pôvod v Indonézii, Malajzii, na Srí Lanke a v Tunisku (Ú. v. EÚ L 153, 5.6.2013, s. 1).

            (4)  Spojené veci C-248/15P (odvolanie podané výrobným odvetvím Únie), C-254/15P (odvolanie podané Európskou komisiou) a C-260/15 P (odvolanie podané Radou Európskej únie).

            (5)  Oznámenie týkajúce sa rozsudku Všeobecného súdu z 19. marca 2015 vo veci T-413/13, City Cycle Industries/Rada Európskej únie, a rozsudku Súdneho dvora z 26. januára 2017 vo veciach C-248/15 P, C-254/15 P a C-260/15 P v súvislosti s vykonávacím nariadením Rady (EÚ) č. 501/2013, ktorým sa konečné antidumpingové clo uložené vykonávacím nariadením (EÚ) č. 990/2011 na dovoz bicyklov s pôvodom v Čínskej ľudovej republike rozširuje na dovoz bicyklov odosielaných z Indonézie, Malajzie, zo Srí Lanky a z Tuniska bez ohľadu na to, či majú alebo nemajú deklarovaný pôvod v Indonézii, Malajzii, na Srí Lanke a v Tunisku (2017/C 113/05) (Ú. v. EÚ C 113, 11.4.2017, s. 4).

            (6)  Vykonávacie nariadenie Komisie (EÚ) 2018/28 z 9. januára 2018, ktorým sa opätovne ukladá konečné antidumpingové clo na dovoz bicyklov bez ohľadu na to, či majú alebo nemajú deklarovaný pôvod na Srí Lanke, od spoločnosti City Cycle Industries (Ú. v. EÚ L 5, 10.1.2018, s. 27).

            (7)  Vykonávacie nariadenie Rady (EÚ) č. 501/2013 z 29. mája 2013.

            (8)  Rozsudok Súdneho dvora z 15. marca 2018, vec C-256/16, Deichmann, ECLI:EU:C:2018:187, bod 73; pozri aj rozsudok Súdneho dvora z 19. júna 2019, vec C-612/16, P&J Clark International, ECLI:EU:C:2019:508, bod 43.

            (9)  Tamže, bod 74; pozri aj rozsudok Súdneho dvora z 19. júna 2019, vec C-612/16, P&J Clark International, ECLI:EU:C:2019:508, bod 43.

            (10)  Nariadenie Komisie (EÚ) č. 875/2012 z 25. septembra 2012, ktorým sa začína prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 990/2011 na dovoz bicyklov s pôvodom v Čínskej ľudovej republike prostredníctvom dovozu bicyklov odosielaných z Indonézie, Malajzie, zo Srí Lanky a z Tuniska, ktorý má alebo nemá deklarovaný pôvod v Indonézii, Malajzii, na Srí Lanke a v Tunisku a na základe ktorého sa zavádza registrácia takéhoto dovozu (Ú. v. EÚ L 258, 26.9.2012, s. 21).

            (11)  Rozsudok z 3. októbra 2000, vec C-458/98 P, Industrie des Poudres Sphériques/Rada, ECLI:EU:C:2000:531, body 80 až 85.

            (12)  Vykonávacie nariadenie Komisie (EÚ) 2019/1997 z 29. novembra 2019, ktorým sa v nadväznosti na rozsudok z 19. septembra 2019 vo veci C-251/18, Trace Sport SAS, opätovne začína prešetrovanie, pokiaľ ide o vykonávacie nariadenie Rady (EÚ) č. 501/2013 z 29. mája 2013, ktorým sa konečné antidumpingové clo uložené vykonávacím nariadením (EÚ) č. 990/2011 na dovoz bicyklov s pôvodom v Čínskej ľudovej republike rozširuje na dovoz bicyklov odosielaných z Indonézie, Malajzie, zo Srí Lanky a z Tuniska bez ohľadu na to, či majú alebo nemajú deklarovaný pôvod v Indonézii, Malajzii, na Srí Lanke a v Tunisku (Ú. v. EÚ L 310, 2.12.2019, s. 29).

            (13)  Rozsudok Súdneho dvora vo veci C-709/17 P Kolachi z 12. septembra 2019.

            (14)  Vec C-256/16, Deichmann SE/Hauptzollamt Duisburg, Zb. 2018, ECLI:EU:C:2018:187, bod 79; a vec C-612/16 C & J Clark International Ltd/Commissioners for Her Majesty’s Revenue & Customs, rozsudok z 19. júna 2019, bod 58.


title: Vykonávacie nariadenie Komisie (EÚ) 2020/1165 zo 6. augusta 2020, ktorým sa mení vykonávacie nariadenie (EÚ) 2020/353, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz oceľových cestných kolies s pôvodom v Čínskej ľudovej republike

text:
                  7.8.2020

                  SK

                  Úradný vestník Európskej únie

                  L 258/9

         VYKONÁVACIE NARIADENIE KOMISIE (EÚ) 2020/1165
         zo 6. augusta 2020,
         ktorým sa mení vykonávacie nariadenie (EÚ) 2020/353, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz oceľových cestných kolies s pôvodom v Čínskej ľudovej republike
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 9 ods. 4,
         keďže:

                     (1)

                     Vykonávacím nariadením Komisie (EÚ) 2020/353 (2) sa uložili konečné antidumpingové clá a s konečnou platnosťou vybrali predbežné clá uložené na dovoz oceľových cestných kolies s pôvodom v Čínskej ľudovej republike.

                     (2)

                     V článku 4 vykonávacieho nariadenia (EÚ) 2020/353 sa uvádza: „Ak sa v súvislosti s výrobkami uvedenými v článku 1 predloží vyhlásenie na prepustenie do voľného obehu, do príslušnej kolónky uvedeného vyhlásenia sa zapíše počet kusov dovezených výrobkov“. Útvary Komisie dostali od členských štátov a obchodníkov pripomienky týkajúce sa pôvodu dovezených výrobkov.

                     (3)

                     Malo by sa objasniť, že pri dovoze oceľových cestných kolies by sa mal ich počet kusov nahlásiť bez ohľadu na ich pôvod a členské štáty by mali o počte dovezených kusov informovať Komisiu.

                     (4)

                     V tejto súvislosti sa Komisia rozhodla zmeniť článok 4 vykonávacieho nariadenia (EÚ) 2020/353.

                     (5)

                     V anglickom znení sa slovo „pieces“ nahrádza slovom „items“ z dôvodu konzistentnosti s doplnkovou jednotkou „number of items“ (počet kusov) vymedzenou v kombinovanej nomenklatúre (3).

                     (6)

                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,

               PRIJALA TOTO NARIADENIE:

            Článok 1
            Netýka sa slovenského znenia.

            Článok 2
            Článok 1 ods. 3 vykonávacieho nariadenia (EÚ) 2020/353 sa nahrádza takto:

                  „3.   Uplatňovanie individuálnych colných sadzieb stanovených pre spoločnosti uvedené v odseku 2 je podmienené predložením platnej obchodnej faktúry colným orgánom členských štátov, ktorá musí obsahovať vyhlásenie s dátumom a podpisom pracovníka subjektu, ktorý takúto faktúru vystavil, s uvedením mena a funkcie, v tomto znení: „Ja, podpísaný(-á), potvrdzujem, že (počet kusov) (dotknutého výrobku) predaných na vývoz do Európskej únie, na ktoré sa vzťahuje táto faktúra, vyrobila spoločnosť (názov a adresa spoločnosti) (doplnkový kód TARIC) v [dotknutej krajine]. Vyhlasujem, že informácie uvedené v tejto faktúre sú úplné a správne.“ Ak sa takáto faktúra nepredloží, uplatňuje sa clo uplatňované na „všetky ostatné spoločnosti“.“

            Článok 3
            Článok 4 vykonávacieho nariadenia (EÚ) 2020/353 sa nahrádza takto:

                  „Článok 4
                  Ak sa v súvislosti s výrobkami uvedenými v článku 1 ods. 1 predloží vyhlásenie na prepustenie do voľného obehu, do príslušnej kolónky uvedeného vyhlásenia sa zapíše počet kusov dovezených výrobkov, a to bez ohľadu na ich pôvod.
                  Členské štáty Komisiu každý mesiac informujú o počte kusov dovezených s kódmi TARIC 8708701080, 8708701085, 8708709920, 8708709980, 8716909095 a 8716909097 a o ich pôvode.“

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 176, 30.6.2016, s. 21.

            (2)  Vykonávacie nariadenie Komisie (EÚ) 2020/353 z 3. marca 2020, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz oceľových cestných kolies s pôvodom v Čínskej ľudovej republike (Ú. v. EÚ L 65, 4.3.2020, s. 9).

            (3)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).


title: Vykonávacie nariadenie Komisie (EÚ) 2020/1166 zo 6. augusta 2020, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou (Text s významom pre EHP)

text:
                  7.8.2020

                  SK

                  Úradný vestník Európskej únie

                  L 258/11

         VYKONÁVACIE NARIADENIE KOMISIE (EÚ) 2020/1166
         zo 6. augusta 2020,
         ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 úvodnú vetu, článok 8 ods. 1 prvý pododsek, článok 8 ods. 4 a článok 9 ods. 4 písm. c),
         so zreteľom na smernicu Rady 2009/158/ES z 30. novembra 2009 o veterinárnych podmienkach, ktorými sa spravuje obchodovanie s hydinou a násadovými vajcami v rámci Spoločenstva a ich dovoz z tretích krajín (2), a najmä na jej článok 23 ods. 1, článok 24 ods. 2 a článok 25 ods. 2,
         keďže:

                     (1)

                     Nariadením Komisie (ES) č. 798/2008 (3) sa stanovujú podmienky veterinárneho osvedčovania vzťahujúce sa na dovoz hydiny a výrobkov z hydiny (ďalej len „komodity“) do Únie a ich prevoz cez jej územie vrátane skladovania počas prevozu. Stanovuje sa v ňom, že komodity sa môžu do Únie dovážať a cez jej územie prevážať len z tretích krajín, území, oblastí alebo jednotiek uvedených v stĺpcoch 1 a 3 tabuľky v časti 1 prílohy I k uvedenému nariadeniu.

                     (2)

                     V nariadení (ES) č. 798/2008 sa takisto stanovujú podmienky, na základe ktorých sa môže tretia krajina, územie, oblasť alebo jednotka považovať za krajinu, územie, oblasť alebo jednotku bez výskytu vysokopatogénnej vtáčej chrípky (HPAI).

                     (3)

                     Spojené štáty americké sú uvedené v časti 1 prílohy I k nariadeniu (ES) č. 798/2008 ako tretia krajina, z ktorej celého územia nie je obmedzený dovoz komodít do Únie a ich prevoz cez jej územie z dôvodu výskytu vysokopatogénnej vtáčej chrípky.

                     (4)

                     V dohode medzi Európskym spoločenstvom a vládou Spojených štátov amerických o sanitárnych opatreniach na ochranu zdravia ľudí a zvierat pri obchodovaní so živými zvieratami a výrobkami živočíšneho pôvodu (ďalej len „dohoda“) (4), ktorá bola schválená rozhodnutím Rady 98/258/ES (5), sa stanovuje vzájomné uznávanie regionalizačných opatrení v prípade ohnísk choroby v Únii alebo v Spojených štátoch amerických.

                     (5)

                     Dňa 8. apríla 2020 Spojené štáty americké potvrdili výskyt vysokopatogénnej vtáčej chrípky podtypu H7N3 v chove hydiny v okrese Chesterfield v štáte Južná Karolína. Po tom, ako sa zaznamenal výskyt ohniska vysokopatogénnej vtáčej chrípky, veterinárne orgány Spojených štátov amerických vytvorili 10 km širokú kontrolnú zónu okolo postihnutého podniku, ktorá zahŕňala časti okresov Chesterfield, Lancaster a Kershaw v štáte Južná Karolína a zaviedli politiku likvidácie zvierat s cieľom kontrolovať vysokopatogénnu vtáčiu chrípku a obmedziť šírenie tejto choroby.

                     (6)

                     Prijatím vykonávacieho nariadenia Komisie (EÚ) 2020/544 (6) Komisia zaviedla obmedzenia týkajúce sa vstupu komodít z hydiny do Únie z tých oblastí štátu Južná Karolína, ktoré sú postihnuté vysokopatogénnou vtáčou chrípkou, na ktoré veterinárne orgány Spojených štátov amerických uplatnili obmedzenia z dôvodu výskytu ohniska vysokopatogénnej vtáčej chrípky.

                     (7)

                     Spojené štáty americké predložili aktualizované informácie o epidemiologickej situácii na svojom území a o opatreniach prijatých na zabránenie ďalšiemu šíreniu vysokopatogénnej vtáčej chrípky, ktoré Komisia práve vyhodnotila. Spojené štáty americké okrem toho informovali o tom, že 7. mája 2020 boli ukončené čistiace a dezinfekčné opatrenia po uplatnení politiky likvidácie zvierat v chove hydiny, kde sa v apríli 2020 potvrdil výskyt ohniska vysokopatogénnej vtáčej chrípky.

                     (8)

                     Na základe vyhodnotenia informácií poskytnutých Spojenými štátmi americkými je vhodné v časti 1 prílohy I k nariadeniu (ES) č. 798/2008 uviesť dátum 5. august 2020, t. j. 90 dní po ukončení uplatňovania politiky likvidácie zvierat, ako aj čistiacich a dezinfekčných opatrení, pričom od tohto dátumu možno uvedenú tretiu krajinu v súlade s článkom 9 nariadenia (ES) č. 798/2008 opäť považovať za krajinu bez výskytu vysokopatogénnej vtáčej chrípky, z ktorej by mal byť opäť povolený dovoz určitých komodít z hydiny s pôvodom v tejto tretej krajine do Únie a ich prevoz cez jej územie.

                     (9)

                     Položka týkajúca sa Spojených štátov amerických v zozname v časti 1 prílohy I k nariadeniu (ES) č. 798/2008 by sa preto mala zmeniť tak, aby sa zohľadnila eradikácia vysokopatogénnej vtáčej chrípky v tejto tretej krajine. Príloha I k nariadeniu (ES) č. 798/2008 by sa preto mala zodpovedajúcim spôsobom zmeniť.

                     (10)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Časť 1 prílohy I k nariadeniu (ES) č. 798/2008 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2020

                  Za Komisiu

                  predsedníčka

               Ursula VON DER LEYEN

            (1)  Ú. v. ES L 18, 23.1.2003, s. 11.

            (2)  Ú. v. EÚ L 343, 22.12.2009, s. 74.

            (3)  Nariadenie Komisie (ES) č. 798/2008 z 8. augusta 2008, ktorým sa ustanovuje zoznam tretích krajín, území, oblastí alebo jednotiek, z ktorých možno do Spoločenstva dovážať alebo cez jeho územie prevážať hydinu a výrobky z hydiny, a podmienky veterinárneho osvedčovania (Ú. v. EÚ L 226, 23.8.2008, s. 1).

            (4)  Ú. v. ES L 118, 21.4.1998, s. 3.

            (5)  Rozhodnutie Rady 98/258/ES zo 16. marca 1998 o uzatvorení dohody medzi Európskym spoločenstvom a Spojenými štátmi americkými o sanitárnych opatreniach na ochranu zdravia ľudí a zvierat pri obchodovaní so živými zvieratami a výrobkami živočíšneho pôvodu (Ú. v. ES L 118, 21.4.1998, s. 1).

            (6)  Vykonávacie nariadenie Komisie (EÚ) 2020/544 z 20. apríla 2020, ktorým sa mení príloha I k nariadeniu (ES) č. 798/2008, pokiaľ ide o položku týkajúcu sa Spojených štátov amerických v zozname tretích krajín, území, oblastí alebo jednotiek, z ktorých možno do Únie dovážať alebo cez jej územie prevážať určité komodity z hydiny v súvislosti s vysokopatogénnou vtáčou chrípkou (Ú. v. EÚ L 121 I, 20.4.2020, s. 1).

            PRÍLOHA
            V časti 1 prílohy I k nariadeniu (ES) č. 798/2008 sa položka týkajúca sa Spojených štátov amerických nahrádza takto:

                           Kód ISO a názov tretej krajiny alebo územia

                           Kód tretej krajiny, územia, oblasti alebo jednotky

                           Opis tretej krajiny, územia, oblasti alebo jednotky

                           Veterinárne osvedčenie

                           Osobitné podmienky

                           Osobitné podmienky

                           Status dohľadu nad vtáčou chrípkou

                           Status očkovania proti vtáčej chrípke

                           Status kontroly salmonely (6)

                           Vzor(-y)

                           Ďalšie záruky

                           Dátum ukončenia (1)

                           Dátum začatia (2)

                           1

                           2

                           3

                           4

                           5

                           6

                           6A

                           6B

                           7

                           8

                           9

                           „US – Spojené štáty americké

                           US-0

                           Celá krajina

                           SPF

                           EP, E

                           S4

                           US-1

                           Celé Spojené štáty americké okrem oblasti US-2

                           WGM

                           VIII

                           POU, RAT

                           N

                           BPP, BPR, DOC, DOR, HEP, HER, SRP, SRA, LT20

                           A

                           S3, ST1

                           US-2

                           Územie Spojených štátov amerických, ktoré zodpovedá:

                           US-2.1

                           štát Tennessee:
                           okres Lincoln
                           okres Franklin
                           okres Moore

                           WGM

                           VIII

                           P2

                           4. 3. 2017

                           11. 8. 2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.2

                           štát Alabama:
                           okres Madison
                           okres Jackson

                           WGM

                           VIII

                           P2

                           4. 3. 2017

                           11. 8. 2017

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1

                           US-2.3

                           štát Južná Karolína:
                           okres Chesterfield/okres Lancaster/okres Kershaw:
                           zóna s priemerom 10 km so začiatkom v bode N nachádzajúcom sa na kružnici Chesterfield 02 premise predstavujúcej hranicu kontrolnej oblasti, ktorá sa rozširuje v smere hodinových ručičiek:

                                       a)

                                       na sever: 2 km južne od diaľnice č. 9 (Highway 9), 0,03 km východne od križovatky medzi Airport Rd a Raymond Deason Rd;

                                       b)

                                       na severovýchod: 1 km juhozápadne od križovatky medzi diaľnicou č. 268 (Highway 268) a Cross Roads Church Rd;

                                       c)

                                       na východ: 5,1 km západne od štátnej diaľnice č. 109 (State Highway 109), 1,6 km západne od Angelus Rd a Refuge Dr;

                                       d)

                                       na juhovýchod: 3,2 km severozápadne od križovatky medzi diaľnicou č. 145 (Highway 145) a Lake Bee Rd;

                                       e)

                                       na juh: 2,7 km východne od križovatky medzi diaľnicou č. 151 (Highway 151) a Catarah Rd;

                                       f)

                                       na juhozápad: 1,5 km východne od križovatky medzi diaľnicou McBee Hwy a Mt Pisgah Rd;

                                       g)

                                       na západ: 1,3 km východne od križovatky medzi Texahaw Rd a Buzzards Roost Rd;

                                       h)

                                       na severozápad: križovatka medzi White Plains Church Rd a Graves Rd.

                           WGM

                           VIII

                           P2

                           8. 4. 2020

                           5. 8. 2020

                           POU, RAT

                           N
                           P2

                           BPR, BPP, DOC, DOR, HEP, HER, SRP, SRA, LT20

                           A

                           S3, ST1“


title: Vykonávacie nariadenie Komisie (EÚ) 2020/1361 z 30. septembra 2020, ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu druhu Malus domestica pochádzajúce zo Srbska a určité rastliny určené na výsadbu druhov Acer japonicum Thunberg, Acer palmatum Thunberg a Acer shirasawanum Koidzumi pochádzajúce z Nového Zélandu

text:
                  1.10.2020

                  SK

                  Úradný vestník Európskej únie

                  L 317/1

         VYKONÁVACIE NARIADENIE KOMISIE (EÚ) 2020/1361
         z 30. septembra 2020,
         ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu druhu Malus domestica pochádzajúce zo Srbska a určité rastliny určené na výsadbu druhov Acer japonicum Thunberg, Acer palmatum Thunberg a Acer shirasawanum Koidzumi pochádzajúce z Nového Zélandu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 prvý a tretí pododsek,
         keďže:

                     (1)

                     Vykonávacím nariadením Komisie (EÚ) 2018/2019 (2) sa na základe predbežného vyhodnotenia rizika stanovuje zoznam vysokorizikových rastlín, rastlinných produktov a iných predmetov.

                     (2)

                     Vo vykonávacom nariadení Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má dodržiavať pri hodnotení rizika podľa článku 42 ods. 4 nariadenia (EÚ) 2016/2031 v prípade uvedených vysokorizikových rastlín, rastlinných produktov a iných predmetov.

                     (3)

                     V nadväznosti na predbežné vyhodnotenie rizika bolo do prílohy k vykonávaciemu nariadeniu (EÚ) 2018/2019 zaradených 35 rastlín určených na výsadbu, pochádzajúcich zo všetkých tretích krajín, ako vysokorizikové rastliny, medzi ktoré patria rody Malus Mill. a Acer L.

                     (4)

                     Dňa 31. júla 2019 Srbsko predložilo Komisii žiadosť o vývoz jedno- až dvojročných dormantných vrúbľovancov s obnaženými koreňmi určených na výsadbu patriacich k druhu Malus domestica, do Únie. Táto žiadosť bola doložená príslušnou technickou dokumentáciou.

                     (5)

                     Európsky úrad pre bezpečnosť potravín (ďalej len „úrad“) 13. mája 2020 uverejnil vedecké stanovisko týkajúce sa vyhodnotenia rizika komodity pre rastliny druhu Malus domestica zo Srbska určené na výsadbu (4). Úrad identifikoval Erwinia amylovora ako škodcu relevantného pre uvedené rastliny určené na výsadbu, vyhodnotil opatrenia na zmiernenia rizika opísané v dokumentácii týkajúcej sa uvedeného škodcu a odhadol pravdepodobnosť stavu bez jeho výskytu.

                     (6)

                     Na základe tohto stanoviska sa rastlinolekárske riziko spojené so vstupom do Únie jedno- až dvojročných vrúbľovancov s obnaženými koreňmi určených na výsadbu patriacich k druhu Malus domestica, ktoré pochádzajú zo Srbska, považuje za znížené na prijateľnú úroveň za predpokladu, že sa uplatnia primerané opatrenia na zmiernenie rizika, ktoré predstavuje škodca v súvislosti s uvedenými rastlinami na výsadbu. Keďže takéto primerané opatrenia sú stanovené v bode 9 prílohy X k vykonávaciemu nariadeniu Komisie (EÚ) 2019/2072 (5), uvedené rastliny určené na výsadbu by sa už nemali pokladať za vysokorizikové a mali by sa vypustiť z prílohy k vykonávaciemu nariadeniu (EÚ) 2018/2019.

                     (7)

                     Dňa 29. augusta 2019 Nový Zéland predložil Komisii žiadosť o vývoz jedno- až trojročných dormantných vrúbľovaných alebo očkovaných rastlín s obnaženými koreňmi bez listov určených na výsadbu, ktoré patria k druhom Acer japonicum Thunberg, Acer palmatum Thunberg a Acer shirasawanum Koidzumi, do Únie. Táto žiadosť bola doložená príslušnou technickou dokumentáciou.

                     (8)

                     Úrad 20. mája 2020 uverejnil vedecké stanovisko týkajúce sa vyhodnotenia rizika komodity pre rastliny Acer spp. z Nového Zélandu (6). Úrad identifikoval Eotetranychus sexmaculatus, Meloidogyne
                        fallax, Oemona hirta a Platypus apicalis ako škodcov relevantných pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedených škodcov a odhadol pravdepodobnosť stavu bez výskytu každého škodcu v súvislosti s uvedenými komoditami.

                     (9)

                     Na základe tohto stanoviska sa rastlinolekárske riziko spojené so vstupom do Únie jedno- až trojročných dormantných vrúbľovaných alebo očkovaných rastlín s obnaženými koreňmi bez listov určených na výsadbu patriacich k druhom Acer japonicum Thunberg, Acer palmatum Thunberg a Acer shirasawanum Koidzumi, ktoré pochádzajú z Nového Zélandu, považuje za znížené na prijateľnú úroveň za predpokladu, že sa uplatnia primerané opatrenia na zmiernenie rizika, ktoré predstavujú škodcovia v súvislosti s uvedenými rastlinami určenými na výsadbu. Keďže takéto primerané opatrenia sú stanovené vo vykonávacom nariadení Komisie (EÚ) 2020/… (7), uvedené rastliny určené na výsadbu by sa už nemali pokladať za vysokorizikové a mali by sa vypustiť z prílohy k vykonávaciemu nariadeniu (EÚ) 2018/2019.

                     (10)

                     S cieľom splniť záväzky Únie vyplývajúce z dohody Svetovej obchodnej organizácie o uplatňovaní sanitárnych a fytosanitárnych opatrení (8) by sa dovoz uvedených komodít mal v čo najkratšom možnom čase obnoviť. Toto nariadenie by preto malo nadobudnúť účinnosť tretím dňom po jeho uverejnení,

                     (11)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Zmena vykonávacieho nariadenia (EÚ) 2018/2019
            Príloha k vykonávaciemu nariadeniu (EÚ) 2018/2019 sa mení v súlade s prílohou k tomuto nariadeniu.

            Článok 2
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. septembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 317, 23.11.2016, s. 4.

            (2)  Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

            (3)  Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysokorizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).

            (4)  Pracovná skupina EFSA pre zdravie rastlín (EFSA Panel on Plant Health), 2020. Vedecké stanovisko týkajúce sa vyhodnotenia rizika komodity v súvislosti s rastlinami Malus domestica pochádzajúcimi zo Srbska. Vestník EFSA (EFSA Journal) (2020) 18(5):6109, 53 s, https://doi.org/10.2903/j.efsa.2020.6109.

            (5)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

            (6)  Pracovná skupina EFSA pre zdravie rastlín (EFSA Panel on Plant Health), 2020. Vedecké stanovisko týkajúce sa vyhodnotenia rizika v súvislosti s rastlinami Acer spp. pochádzajúcimi z Nového Zélandu. Vestník EFSA (EFSA Journal) (2020) 18 (5): 6105. https://doi.org/10.2903/j.efsa.2020.6105.

            (7)  Vykonávacie nariadenie Komisie (EÚ) 2020/XXX z 30. septembra 2020, ktorým sa mení vykonávacie nariadenie (EÚ) 2020/1213, pokiaľ ide o rastlinolekárske opatrenia v súvislosti so vstupom určitých rastlín určených na výsadbu druhu Acer japonicum Thunberg, Acer palmatum Thunberg a Acer
            shirasawanum Koidzumi pochádzajúcich z Nového Zélandu do Únie (pozri stranu … tohto úradného vestníka).

            (8)  Dohoda Svetovej obchodnej organizácie o uplatňovaní sanitárnych a fytosanitárnych opatrení, https://www.wto.org/english/tratop_e/sps_e/spsagr_e.htm.

            PRÍLOHA
            V bode 1 prílohy k vykonávaciemu nariadeniu Komisie (EÚ) 2018/2019 sa druhý stĺpec „Opis“ mení takto:

                        a)

                        zápis týkajúci sa druhu „Malus Mill.“ sa nahrádza takto:
                        „Malus Mill. okrem jedno- až dvojročných vrúbľovancov s obnaženými koreňmi určených na výsadbu patriacich k druhu Malus domestica pochádzajúcich zo Srbska“;

                        b)

                        zápis týkajúci sa druhu „Acer L.“ sa nahrádza takto:
                        „Acer L. okrem jedno- až trojročných dormantných vrúbľovaných alebo očkovaných rastlín s obnaženými koreňmi bez listov určených na výsadbu patriacich k druhom Acer japonicum Thunberg, Acer palmatum Thunberg a Acer shirasawanum Koidzumi pochádzajúcich z Nového Zélandu“.


title: Vykonávacie nariadenie Komisie (EÚ) 2020/1362 z 30. septembra 2020, ktorým sa mení vykonávacie nariadenie (EÚ) 2020/1213, pokiaľ ide o rastlinolekárske opatrenia v súvislosti so vstupom určitých rastlín určených na výsadbu druhu Acer japonicum Thunberg, Acer palmatum Thunberg a Acer shirasawanum Koidzumi pochádzajúcich z Nového Zélandu do Únie

text:
                  1.10.2020

                  SK

                  Úradný vestník Európskej únie

                  L 317/5

         VYKONÁVACIE NARIADENIE KOMISIE (EÚ) 2020/1362
         z 30. septembra 2020,
         ktorým sa mení vykonávacie nariadenie (EÚ) 2020/1213, pokiaľ ide o rastlinolekárske opatrenia v súvislosti so vstupom určitých rastlín určených na výsadbu druhu Acer japonicum Thunberg, Acer palmatum Thunberg a Acer shirasawanum Koidzumi pochádzajúcich z Nového Zélandu do Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 tretí pododsek,
         keďže:

                     (1)

                     Vykonávacím nariadením Komisie (EÚ) 2018/2019 (2) sa na základe predbežného vyhodnotenia rizika stanovil zoznam vysokorizikových rastlín, rastlinných produktov a iných predmetov.

                     (2)

                     Z nariadenia (EÚ) 2016/2031 vyplýva, že ak sa na základe vyhodnotenia rizika dospeje k záveru, že rastlina, rastlinný produkt alebo iný predmet s pôvodom v tretej krajine, skupine tretích krajín alebo osobitnej oblasti príslušnej tretej krajiny predstavuje neprijateľné riziko súvisiace so škodcami, ale že toto riziko možno znížiť na prijateľnú úroveň uplatnením určitých opatrení, Komisia má vyňať uvedenú rastlinu, rastlinný produkt alebo iný predmet zo zoznamu stanoveného vykonávacím nariadením (EÚ) 2018/2019 a pridať ich do zoznamu uvedeného v článku 41 ods. 2 nariadenia (EÚ) 2016/2031.

                     (3)

                     Vykonávacie nariadenie Komisie (EÚ) 2020/1213 (3) stanovuje rastlinolekárske opatrenia v súvislosti so vstupom určitých rastlín, rastlinných produktov a iných predmetov, ktoré boli vyňaté z prílohy k vykonávaciemu nariadeniu (EÚ) 2018/2019, do Únie.

                     (4)

                     Príloha k vykonávaciemu nariadeniu (EÚ) 2018/2019 zahŕňa rastliny rodu Acer L. ako vysokorizikové rastliny.

                     (5)

                     Dňa 29. augusta 2019 Nový Zéland predložil Komisii žiadosť o vývoz jedno- až trojročných dormantných vrúbľovaných alebo očkovaných rastlín s obnaženými koreňmi bez listov určených na výsadbu, ktoré patria k druhom Acer japonicum Thunberg, Acer palmatum Thunberg a Acer shirasawanum Koidzumi, do Únie (ďalej len „špecifikované rastliny“). Táto žiadosť bola doložená príslušnou technickou dokumentáciou.

                     (6)

                     Európsky úrad pre bezpečnosť potravín (ďalej len „úrad“) uverejnil 20. mája 2020 vedecké stanovisko týkajúce sa vyhodnotenia rizika komodity v súvislosti s rastlinami druhu Acer spp. pochádzajúcimi z Nového Zélandu (4). Úrad identifikoval Eotetranychus sexmaculatus, Meloidogyne
                        fallax, Oemona hirta a Platypus apicalis (ďalej len „špecifikovaní škodcovia“) ako škodcov relevantných pre špecifikované rastliny, vyhodnotil opatrenia na zmiernenie rizika opísané v dokumentácii týkajúcej sa uvedených škodcov a odhadol pravdepodobnosť stavu bez výskytu každého škodcu v súvislosti s uvedenou komoditou.

                     (7)

                     Vykonávacím nariadením Komisie (EÚ) 2020/1361 (5) sa v nadväznosti na uvedené stanovisko vyňali špecifikované rastliny zo zoznamu vysokorizikových rastlín stanoveného vo vykonávacom nariadení (EÚ) 2018/2019.

                     (8)

                     Okrem toho a na základe tohto stanoviska možno prijať potrebné opatrenia na riešenie rizika špecifikovaných škodcov ako rastlinolekárske požiadavky na dovoz, aby sa zabezpečila rastlinolekárska ochrana územia Únie pred vstupom špecifikovaných rastlín do Únie.

                     (9)

                     V prípade Oemona hirta a Platypus apicalis sa opatrenia opísané Novým Zélandom v dokumentácii považujú za dostatočné na to, aby sa riziko spojené so vstupom špecifikovaných rastlín do Únie zmiernilo na prijateľnú úroveň. Opatrenia týkajúce sa týchto dvoch škodcov by sa preto mali zakladať na opatreniach, ktoré Nový Zéland opísal v dokumentácii.

                     (10)

                     V prípade Meloidogyne fallax sú opatrenia opísané Novým Zélandom v dokumentácii v súlade s existujúcimi požiadavkami pre háďatká stanovenými v bode 10 prílohy VII k vykonávaciemu nariadeniu Komisie (EÚ) 2019/2072 (6), pokiaľ ide o stromy a kry určené na výsadbu.

                     (11)

                     V prípade Eotetranychus sexmaculatus sa usudzuje, že samotným uplatnením opatrení, ktoré Nový Zéland navrhuje v dokumentácii, sa riziko spojené so vstupom špecifikovaných rastlín do Únie nemôže znížiť na prijateľnú úroveň, keďže podľa stanoviska úradu pretrvávajú určité nejasnosti. Riešenie zistených neistôt uplatnením dodatočných opatrení, pokiaľ ide o úradné vyhlásenia a rastlinolekárske osvedčenia pre tieto rastliny, môže znížiť riziko zavlečenia špecifikovaných rastlín do Únie na prijateľnú úroveň. Opatrenia, ktoré uplatnil Nový Zéland v dokumentácii pre Eotetranychus sexmaculatus, by sa preto mali doplniť o tie opatrenia, ktoré riešia nejasnosti.

                     (12)

                        Oemona hirta a Meloidogyne fallax sú uvedené v zozname karanténnych škodcov Únie v prílohe II k vykonávaciemu nariadeniu (EÚ) 2019/2072. Eotetranychus sexmaculatus a Platypus apicalis sa ešte neuvádzajú v zozname karanténnych škodcov Únie vo vykonávacom nariadení (EÚ) 2019/2072, môžu však spĺňať podmienky na zaradenie do tohto zoznamu na základe ďalšieho úplného vyhodnotenia rizika. Ak sa zistí, že títo škodcovia spĺňajú uvedené podmienky, zaradia sa do zoznamu v prílohe II k vykonávaciemu nariadeniu (EÚ) 2019/2072 a príslušné rastliny sa na základe úplného vyhodnotenia rizika uvedených škodcov uvedú v zozname v prílohe VII k uvedenému nariadeniu spolu s príslušnými opatreniami. Vykonávacie nariadenie (EÚ) 2019/2072 by sa preto malo zodpovedajúcim spôsobom preskúmať.

                     (13)

                     Príloha k vykonávaciemu nariadeniu (EÚ) 2020/1213 by sa preto mala zodpovedajúcim spôsobom zmeniť.

                     (14)

                     S cieľom splniť záväzky Únie vyplývajúce z dohody Svetovej obchodnej organizácie o uplatňovaní sanitárnych a fytosanitárnych opatrení (7) by sa dovoz špecifikovaných rastlín mal v čo najkratšom možnom čase obnoviť. Toto nariadenie by preto malo nadobudnúť účinnosť tretím dňom po jeho uverejnení,

                     (15)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Predmet úpravy
            Týmto nariadením sa stanovujú rastlinolekárske opatrenia v súvislosti so vstupom určitých rastlín určených na výsadbu druhov Acer japonicum Thunberg, Acer palmatum Thunberg a Acer shirasawanum Koidzumi pochádzajúcich z Nového Zélandu do Únie.

            Článok 2
            Zmena vykonávacieho nariadenia (EÚ) 2020/1213
            Príloha k vykonávaciemu nariadeniu (EÚ) 2020/1213 sa mení v súlade s prílohou k tomuto nariadeniu.

            Článok 3
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. septembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 317, 23.11.2016, s. 4.

            (2)  Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

            (3)  Vykonávacie nariadenie Komisie (EÚ) 2020/1213 z 21. augusta 2020 o rastlinolekárskych opatreniach v súvislosti so vstupom určitých rastlín, rastlinných produktov a iných predmetov, ktoré boli vyňaté z prílohy k vykonávaciemu nariadeniu Komisie (EÚ) 2018/2019, do Únie (Ú. v. EÚ L 275, 24.8.2020, s. 5).

            (4)  Pracovná skupina EFSA pre zdravie rastlín (EFSA Panel on Plant Health), 2020. Vedecké stanovisko týkajúce sa vyhodnotenia rizika komodity v súvislosti s rastlinami Acer spp. pochádzajúcimi z Nového Zélandu. Vestník EFSA (EFSA Journal) (2020) 18 (5): 6105. https://doi.org/10.2903/j.efsa.2020.6105.

            (5)  Vykonávacie nariadenie Komisie (EÚ) 2020/1361 z 30. septembra 2020, ktorým sa mení vykonávacie nariadenie(EÚ) 2018/2019, pokiaľ ide o určité rastliny určené na výsadbu druhu Malus domestica pochádzajúce zo Srbska a určité rastliny určené na výsadbu druhov Acer japonicum Thunberg, Acer
            palmatum Thunberg a Acer shirasawanum Koidzumi pochádzajúce z Nového Zélandu (pozri stranu 1 tohto úradného vestníka).

            (6)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

            (7)  Dohoda Svetovej obchodnej organizácie o uplatňovaní sanitárnych a fytosanitárnych opatrení, https://www.wto.org/english/tratop_e/sps_e/spsagr_e.htm.

            PRÍLOHA
            V prílohe k vykonávaciemu nariadeniu (EÚ) 2020/1213 sa dopĺňajú tieto body:

                           Rastliny, rastlinné produkty alebo iné predmety

                           Číselný znak KN

                           Tretie krajiny pôvodu

                           Opatrenia

                                       „4.

                                       Dormantné vrúbľované alebo očkované jedno- až trojročné rastliny s obnaženými koreňmi bez listov určené na výsadbu Acer japonicum Thunberg, Acer palmatum Thunberg a Acer shirasawanum Koidzumi

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Nový Zéland

                                       a)

                                       Úradné potvrdenie, že:

                                                   i)

                                                   rastliny sú bez výskytu Eotetranychus sexmaculatus,

                                                   ii)

                                                   rastliny sa počas celého ich životného cyklu pestovali na mieste výroby, ktoré je spolu s výrobnými prevádzkami, ktoré sú jeho súčasťou, zaregistrované národnou organizáciou na ochranu rastlín v krajine pôvodu a pod jej dohľadom,

                                                   iii)

                                                   počas úradných kontrol vykonávaných vo vhodných časoch sa zistilo, že výrobná prevádzka je od začiatku celého výrobného cyklu bez výskytu Eotetranychus sexmaculatus; v prípade podozrenia na prítomnosť Eotetranychus sexmaculatus vo výrobnej prevádzke sa vykonali príslušné ošetrenia s cieľom zabezpečiť neprítomnosť škodcu; v okruhu 100 metrov je zriadená okolitá zóna, ktorá vo vhodných časoch podlieha osobitným prieskumom na zistenie výskytu Eotetranychus sexmaculatus, a ak sa na akýchkoľvek hostiteľských rastlinách zistil výskyt škodcu, tieto rastliny boli okamžite odstránené a zničené,

                                                   iv)

                                                   zaviedol sa systém na zabezpečenie toho, aby boli nástroje a stroje pred zavedením do každej výrobnej prevádzky očistené tak, aby boli bez pôdy a rastlinného odpadu, a dezinfikované tak, aby boli bez výskytu Eotetranychus sexmaculatus,

                                                   v)

                                                   v čase zberu boli rastliny vyčistené a orezané a rastliny boli podrobené úradnej fytosanitárnej kontrole pozostávajúcej prinajmenšom z podrobnej vizuálnej prehliadky, najmä stoniek a konárov týchto rastlín, aby sa potvrdila neprítomnosť Eotetranychus sexmaculatus,

                                                   vi)

                                                   bezprostredne pred vývozom boli zásielky rastlín podrobené úradnej kontrole zameranej na prítomnosť Eotetranychus sexmaculatus, najmä stoniek a konárov rastlín, a veľkosť vzorky určenej na kontrolu bola taká, aby umožňovala detekciu aspoň 1 % miery zamorenia s úrovňou spoľahlivosti 99 %.

                                       b)

                                       Rastlinolekárske osvedčenia pre tieto rastliny zahŕňajú pod položkou „Dodatočné vyhlásenie“:

                                                   i)

                                                   nasledujúci výrok: „Táto zásielka je v súlade s vykonávacím nariadením Komisie (EÚ) 2020/1362“,

                                                   ii)

                                                   špecifikácia registrovaných výrobných prevádzok.

                                       5.

                                       Dormantné vrúbľované alebo očkované jedno- až trojročné rastliny s obnaženými koreňmi bez listov určené na výsadbu Acer japonicum Thunberg, Acer palmatum Thunberg a Acer shirasawanum Koidzumi

                           ex 0602 90 41
                           ex 0602 90 45
                           ex 0602 90 46
                           ex 0602 90 48
                           ex 0602 90 50

                           Nový Zéland

                                       a)

                                       Úradné potvrdenie, že:

                                                   i)

                                                   rastliny sú bez výskytu Oemona hirta a Platypus apicalis,

                                                   ii)

                                                   rastliny sa počas celého ich životného cyklu pestovali na mieste výroby, ktoré je spolu s výrobnými prevádzkami, ktoré sú jeho súčasťou, zaregistrované národnou organizáciou na ochranu rastlín v krajine pôvodu a pod jej dohľadom,

                                                   iii)

                                                   počas úradných kontrol vykonávaných vo vhodných časoch sa zistilo, že výrobná prevádzka je od začiatku celého výrobného cyklu bez výskytu Oemona hirta a Platypus apicalis; v prípade podozrenia na prítomnosť Oemona hirta alebo Platypus apicalis vo výrobnej prevádzke sa vykonali príslušné ošetrenia s cieľom zabezpečiť neprítomnosť škodcov;

                                                   iv)

                                                   v čase zberu boli rastliny vyčistené a podrobené úradnej kontrole, aby sa potvrdila neprítomnosť Oemona hirta a Platypus apicalis,

                                                   v)

                                                   bezprostredne pred vývozom boli zásielky rastlín podrobené úradnej kontrole zameranej na prítomnosť Oemona hirta a Platypus apicalis a veľkosť vzorky určenej na kontrolu bola taká, aby umožňovala detekciu aspoň 1 % miery zamorenia s úrovňou spoľahlivosti 99 %;

                                       b)

                                       Rastlinolekárske osvedčenia pre tieto rastliny zahŕňajú pod položkou „Dodatočné vyhlásenie“:

                                                   i)

                                                   nasledujúci výrok: „Táto zásielka je v súlade s vykonávacím nariadením Komisie (EÚ) 2020/1362“,

                                                   ii)

                                                   špecifikácia registrovaných výrobných prevádzok.“


title: Vykonávacie nariadenie Komisie (EÚ) 2020/1363 z 30. septembra 2020 o povolení prípravku s obsahom Bacillus amyloliquefaciens DSM 25840 ako kŕmnej doplnkovej látky pre všetky druhy ošípaných (držiteľ povolenia Chr. Hansen A/S) (Text s významom pre EHP)

text:
                  1.10.2020

                  SK

                  Úradný vestník Európskej únie

                  L 317/10

         VYKONÁVACIE NARIADENIE KOMISIE (EÚ) 2020/1363
         z 30. septembra 2020
         o povolení prípravku s obsahom Bacillus amyloliquefaciens DSM 25840 ako kŕmnej doplnkovej látky pre všetky druhy ošípaných (držiteľ povolenia Chr. Hansen A/S)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 boli predložené žiadosti o povolenie prípravku s obsahom Bacillus amyloliquefaciens DSM 25840. K žiadostiam boli priložené údaje a doklady vyžadované podľa článku 7 ods. 3 uvedeného nariadenia.

                     (3)

                     Žiadosti sa týkajú povolenia prípravku s obsahom Bacillus amyloliquefaciens DSM 25840 ako kŕmnej doplnkovej látky pre všetky druhy ošípaných, ktorá sa má zaradiť do kategórie doplnkových látok „zootechnické doplnkové látky“.

                     (4)

                     Európsky úrad pre bezpečnosť potravín (ďalej len „úrad“) v stanoviskách z 21. februára 2018 (2) a zo 4. októbra 2019 (3) skonštatoval, že prípravok s obsahom Bacillus amyloliquefaciens DSM 25840 nemá za navrhovaných podmienok používania negatívny účinok na zdravie zvierat, bezpečnosť spotrebiteľov ani životné prostredie. Takisto dospel k záveru, že doplnková látka by sa mala považovať za potenciálny respiračný senzibilizátor a že nemožno vyvodiť žiadny záver, pokiaľ ide o jej potenciálnu dráždivosť kože a očí a kožnú citlivosť. Preto by sa mali prijať vhodné ochranné opatrenia s cieľom zabrániť negatívnym účinkom na zdravie ľudí a zvlášť používateľov tejto doplnkovej látky. Úrad dospel k záveru, že doplnková látka má značný účinok na zlepšenie zootechnických parametrov všetkých druhov ošípaných. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia prípravku s obsahom Bacillus amyloliquefaciens DSM 25840 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie
            Prípravok špecifikovaný v prílohe, ktorý patrí do kategórie doplnkových látok „zootechnické doplnkové látky“ a do funkčnej skupiny „stabilizátory črevnej mikroflóry“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. septembra 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2018) 16(4): 5200.

            (3)  Vestník EFSA (EFSA Journal) (2019) 17(11): 5881 a Vestník EFSA (EFSA Journal) (2019) 17(11): 5883.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        JTK/kg kompletného krmiva s obsahom vlhkosti 12 %

                        JTK/l vody na pitie

                           Kategória zootechnických doplnkových látok. Funkčná skupina: stabilizátory črevnej mikroflóry.

                        4b1901

                        Chr. Hansen A/S

                           Bacillus amyloliquefaciens DSM 25840

                           Zloženie doplnkovej látky

                        Prípravok s obsahom Bacillus amyloliquefaciens DSM 25840 obsahujúci minimálne 1,25 × 1010 JTK/g doplnkovej látky.
                        tuhá forma

                        všetky druhy ošípaných

                        –

                        5 × 108

                        –

                        1,7 × 108

                        –

                                    1.

                                    V návode na použitie doplnkovej látky a premixov sa musia uvádzať podmienky skladovania a stabilita pri tepelnom ošetrení.

                                    2.

                                    Doplnkovú látku možno používať vo vode na pitie. Pri použití doplnkovej látky vo vode na pitie treba zabezpečiť jej homogénne rozpustenie.

                                    3.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu kože, očí a ochrannej dýchacej masky.

                        21. októbra 2030

                           Charakteristika účinnej látky

                        životaschopné spóry Bacillus amyloliquefaciens DSM 25840

                           Analytická metóda
                            (1)

                        Na identifikáciu Bacillus amyloliquefaciens DSM 25840: Identifikácia: pulzná gélová elektroforéza (PFGE)
                        Na stanovenie počtu Bacillus amyloliquefaciens DSM 25840 v kŕmnej doplnkovej látke, premixoch a krmivách: difúzna platňová metóda na tryptón-sójovom agare – EN 15784

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Rady (EÚ) 2020/1367 z 1. októbra 2020, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny

text:
                  1.10.2020

                  SK

                  Úradný vestník Európskej únie

                  L 318/1

         VYKONÁVACIE NARIADENIE RADY (EÚ) 2020/1367
         z 1. októbra 2020,
         ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (1), a najmä na jeho článok 14 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 17. marca 2014 prijala nariadenie (EÚ) č. 269/2014.

                     (2)

                     Prezident Ruskej federácie Vladimír Putin 23. decembra 2019 oznámil otvorenie železničného mosta cez Kerčský prieliv, ktoré svedčí o realizácii širšieho projektu prepojenia železničnej infraštruktúry protiprávne anektovaného Krymského polostrova a Ruska.

                     (3)

                     Únia neuznáva protiprávnu anexiu Krymu a Sevastopola zo strany Ruskej federácie. Výstavba mosta a železničnej trate, ktorá ho prepája s už existujúcou dopravnou infraštruktúrou, má za cieľ upevniť kontrolu Ruskej federácie nad protiprávne anektovaným Krymom a Sevastopolom a ďalej izolovať tento polostrov od Ukrajiny.

                     (4)

                     Rada sa domnieva, že na zoznam osôb, subjektov a orgánov, na ktoré sa vzťahujú reštriktívne opatrenia, uvedený v prílohe I k nariadeniu (EÚ) č. 269/2014 by sa mali doplniť štyri subjekty a dve osoby za ich úlohu pri navrhovaní, budovaní alebo využívaní železničnej infraštruktúry, ktorá prepája Rusko a protiprávne anektovaný Krymský polostrov.

                     (5)

                     Príloha I k nariadeniu (EÚ) č. 269/2014 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Na zoznam uvedený v prílohe I k nariadeniu (EÚ) č. 269/2014 sa dopĺňajú osoby a subjekty uvedené v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. októbra 2020

                  Za Radu

                  predseda

               M. ROTH

            (1)  Ú. v. EÚ L 78, 17.3.2014, s. 6.

            PRÍLOHA
            Na zoznam fyzických a právnických osôb, subjektov a orgánov uvedený v prílohe I k nariadeniu (EÚ) č. 269/2014 sa dopĺňajú tieto osoby a subjekty:

                        Osoby

                                    Meno

                                    Identifikačné údaje

                                    Odôvodnenie

                                    Dátum zaradenia na zoznam

                                    „191.

                                    Alexander Nikolaevich GANOV
                                    (Александр Николаевич ГАНОВ)

                                    Pohlavie: muž
                                    Dátum narodenia: 24.10.1974
                                    Miesto narodenia: Voronež (Ruská federácia)

                                    Generálny riaditeľ spoločnosti JSC TC Grand Service Express, ktorá prevádzkuje železničnú dopravu medzi Ruskom a protiprávne anektovaným Krymským polostrovom. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020

                                    192.

                                    Leonid Kronidovich RYZHENKIN
                                    (Леонид Кронидович РЫЖЕНЬКИН)

                                    Pohlavie: muž
                                    Dátum narodenia: 10.11.1967
                                    Miesto narodenia: neznáme
                                    Číslo cestovného pasu: 722706177 (v roku 2015)

                                    Zástupca generálneho riaditeľa pre projekty infraštruktúry v spoločnosti Strojgazmontaž (Stroigazmontazh, SGM), ktorá od roku 2015 zabezpečovala dohľad nad výstavbou mosta cez Kerčský prieliv (vrátane železničnej časti mostu), ktorý spája Rusko a protiprávne anektovaný Krymský polostrov. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020

                        Subjekty

                                    Názov

                                    Identifikačné údaje

                                    Odôvodnenie

                                    Dátum zaradenia na zoznam

                                    48.

                                    Akciová spoločnosť „Lenpromtransprojekt“ (Joint-stock company „Lenpromtransproyekt“, АО „Ленпромтранспроект“)

                                    Adresa: Kondrat’yevskiy Prospekt, 15, building 5/1, 223 St. Petersburg 195197, Russian Federation
                                    Registračné identifikačné číslo (OGRN): 1027809210054
                                    Daňové identifikačné číslo (INN): 7825064262
                                    Webové sídlo: https://lptp.ru/
                                    e-mailová adresa: ptp@sp.ru

                                    Akciová spoločnosť Lenpromtransprojekt sa zapojila do projektu prepojenia železničnej infraštruktúry protiprávne anektovaného Krymu a Ruska tým, že navrhla železničné prístupové cesty k mostu cez Kerčský prieliv a zabezpečovala architektonický dohľad počas výstavby mosta, ktorý spája Rusko a protiprávne anektovaný Krymský polostrov. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020

                                    49.

                                    Akciová spoločnosť „Konštrukčné riaditeľstvo železnice Berkakit – Tommot – Jakutsk“ (Joint-stock company „The Berkakit-Tommot-Yakutsk Railway Line’s Construction Directorate“, АО „Дирекция по строительству железной дороги Беркакит-Томмот-Якутск“)

                                    Adresa: Mayakovskogo St. 14, city of Aldan 678900, Aldansky District, Russian Federation
                                    Registračné identifikačné číslo (OGRN): 1121402000213
                                    Daňové identifikačné číslo (INN): 1402015986
                                    Webové sídlo: https://dsgd.ru/
                                    e-mailová adresa: info@dsgd.ru gmn@dsgd.ru

                                    Akciová spoločnosť „Konštrukčné riaditeľstvo železnice Berkakit – Tommot – Jakutsk sa podieľala na projekte prepojenia železničnej infraštruktúry protiprávne anektovaného Krymu a Ruska tým, že poskytovala inžinierske služby počas výstavby železničných prístupových ciest k mostu cez Kerčský prieliv, ktorý spája Rusko a protiprávne anektovaný Krymský polostrov. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020

                                    50.

                                    Federálny štátny unitárny podnik „Krymská železnica“ (Federal State Unitary Enterprise „Crimea Railway“, Федеральное государственное унитарное предприятие „Крымская железная дорога“)

                                    Adresa: 34 Pavlenko St., Simferopol 95006, Ukraine
                                    Registračné identifikačné číslo (OGRN): 1159102022738
                                    Daňové identifikačné číslo (INN): 9102157783
                                    Webové sídlo: https://crimearw.ru
                                    e-mailová adresa: ngkkjd@mail.ru

                                    Federálny štátny unitárny podnik „Krymská železnica“ sa podieľal na projekte prepojenia železničnej infraštruktúry protiprávne anektovaného Krymu a Ruska tým, že vlastní a prevádzkuje železničnú trať na moste cez Kerčský prieliv, ktorý spája Rusko a protiprávne anektovaný Krymský polostrov. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020

                                    51.

                                    Prvá krymská poisťovacia spoločnosť
                                    (First Crimean Insurance Company, Крымская первая страховая компания)

                                    Adresa: Butakova Ln, 4, Sevastopol, Ukraine
                                    Registračné identifikačné číslo (OGRN): 1149102007933
                                    Daňové identifikačné číslo (INN): 9102006047
                                    Webové sídlo: https://kpsk-ins.ru/about
                                    e-mailová adresa: info@kspk-ins.ru

                                    Prvá krymská poisťovacia spoločnosť sa podieľala na projekte prepojenia železničnej infraštruktúry protiprávne anektovaného Krymu a Ruska tým, že poskytla poistenie stavby mostu cez Kerčský prieliv. Podporuje tak začleňovanie protiprávne anektovaného Krymského polostrova do Ruskej federácie, čím sa zase ďalej narúša územná celistvosť, zvrchovanosť a nezávislosť Ukrajiny.

                                    1.10.2020“


title: Vykonávacie nariadenie Rady (EÚ) 2020/1380 z 1. októbra 2020, ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi

text:
                  2.10.2020

                  SK

                  Úradný vestník Európskej únie

                  L 320/1

         VYKONÁVACIE NARIADENIE RADY (EÚ) 2020/1380
         z 1. októbra 2020,
         ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (1), a najmä na jeho článok 21 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. januára 2016 prijala nariadenie (EÚ) 2016/44.

                     (2)

                     Na základe preskúmania Rady by sa mali vypustiť záznamy týkajúce sa dvoch osôb.

                     (3)

                     Príloha III k nariadeniu (EÚ) 2016/44 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (EÚ) 2016/44 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 1. októbra 2020

                  Za Radu

                  predseda

               M. ROTH

            (1)  Ú. v. EÚ L 12, 19.1.2016, s. 1.

            PRÍLOHA
            V prílohe III (Zoznam fyzických a právnických osôb, subjektov alebo orgánov podľa článku 6 ods. 2) sa zo zoznamu uvedeného v časti A (Osoby) vypúšťa záznam č. 17 (týkajúci sa osoby menom SALEH ISSA GWAIDER, Agila) a záznam č. 19 (týkajúci sa osoby menom ABU SAHMAIN, Nuri).